Zille en LP’s in sop oor stellings op sosiale mediaHelen Zille, premier van die Wes-Kaap (Foto: ANA) Die voormalige DA-leier en Wes-Kaapse premier, Helen Zille, word dissiplinêr deur die party se federale dagbestuur ondersoek ná verskeie van haar onlangse twiets oor wit en swart bevoorregting. Die DA-leier, Mmusi Maimane, het in antwoord op medianavrae gesê hy stem glad nie saam met Zille se stellings nie. Hy het DA-lede en DA-ondersteuners gevra om op te hou met stellings wat mense langs raslyne verdeel, en te fokus op dít wat mense byeenbring. Dit is die soveelste keer dat Zille in omstredenheid gedompel is oor haar gedrag op sosiale media. Sy het in die verlede al daarvoor om verskoning gevra. Twee DA-LP’s is ook in die pekel oor uitlatings op sosiale media. Dr. Michael Cardo word deur dissiplinêre optrede in die gesig gestaar oor stellings rakende ŉ depressielyer wat pas selfmoord gepleeg het en Ghaleb Cachalia is in dieselfde bootjie rakende opmerkings oor die gay omroeper Eusebius McKaiser. Maimane het ook aangekondig dat die DA Woensdagoggend kandidate gaan stel teen die ANC se benoeming van Cyril Ramaphosa as president, Thandi Modise as speaker en Lechesa Tsenoli as adjunkspeaker. Binne die DA word die parlementêre hoofsweep deur die partyleier aangewys en die res van die koukusposisies word verkies. Maimane het aangekondig dat hy John Steenhuisen vir nog ŉ termyn as hoofsweep aangestel het en dat die res van die posisies op 30 Mei verkies sal word. Die DA gaan ook dadelik twee belangrike wetsontwerpe indien. Die eerste het ten doel om geheimhouding rakende die spioenasiedienste en intelligensiedienste te beperk en die tweede om werkskepping en afdanking deur veral kleinsake-ondernemings te vergemaklik. Maimane het die DA daartoe verbind om te bly strewe na nie-rassigheid en versoening, en om nie na links of regs van daardie weg af te wyk nie. Oor toekomstige samewerking met die EFF het hy gesê dit sal, soos in die verlede, afhang van die EFF se bereidwilligheid om beleidsbesluite van die DA te ondersteun.